

**KORRALISE AMETI- JA KUTSEKOGU**

**Otsus nr 3**

**Kohtutäiturite ja Pankrotihaldurite Koja**

**põhikirja muutmine**

Vastu võetud 20. märts 2025. a.

Juhindudes kohtutäituri seaduse § 86 lg 1 punktis 1 ja Kohtutäiturite ja Pankrotihaldurite Koja põhikirja § 24 punktis 1 sätestatust, Kohtutäiturite ja Pankrotihaldurite Koja korraline ameti- ja kutsekogu **o t s u s t a v a d:**

1. Muuta Koja põhikirja § 6 lõiked 1-4 ja sõnastada need järgmiselt:

„(1) Koja organisse, välja arvatud ametikogu ja kutsekogu, kuulumise eest ja seal kohustuste täitmise eest võib eelarves rahaliste vahendite olemasolu korral maksta tasu ja kulude hüvitist.

(2) Ametikogu otsusega määratakse tasu ja kulude hüvitise suurus ja maksmise kord kohtutäiturist liikmele. Kutsekogu otsusega määratakse tasu ja kulude hüvitise suurus ja maksmise kord kutsekogu liikmele. Otsuses võib ette näha hüvitise maksmise ka eksamikomisjoni audiitorist liikmele.

(3) Koja esimehele makstakse esimehe ülesannete täitmise eest tasu ja kulude hüvitist koja eestseisuse määratud suuruses ja korras.

(4) Koja aseesimehele makstakse tasu ja kulude hüvitist esimehe asendamise eest, kui esimees viibib ametikohustuste täitmisest eemal rohkem kui üks kuu. Tasu ja kulude hüvitise suurus määratakse eestseisuse otsusega.“

1. Muuta Koja põhikirja § 11 ja sõnastada see järgmiselt:

„(1) Kutsekogu liikmeks vastuvõtmiseks peab pankrotiseaduse § 57 lõikes 3 või saneerimisseaduse § 151 lõikes 4 nimetatud isik esitama kutsekogu juhatusele kirjaliku avalduse.

(2) Pankrotihalduri või saneerimisnõustaja eksami sooritanud ja kohtutäituri seaduse §-s 96 ettenähtud väljaõppe läbinud isik esitab kutsekogu juhatusele allkirjastatud taotluse pankrotihalduri või saneerimisnõustajana tegutsemise õiguse saamiseks. Taotlus esitatakse ühe aasta jooksul halduri või saneerimisnõustaja eksami sooritamisest. Taotluses märgitakse kuupäev, millest alates soovitakse kutsekogu liikmeks vastuvõtmist.

(3) Kutsekogu liikmeks astumise avalduses või taotluses kinnitab isik, et ta vastab vastavalt kas pankrotihaldurile või saneerimisnõustajale seaduses esitatavatele nõuetele ja puuduvad tema kutsekogu liikmeks vastuvõtmist välistavad asjaolud.“

1. Täiendada Koja põhikirja § 12 lõiget 1 teise lausega ja sõnastada see järgmiselt:

„Välisriigi kutsekvalifikatsiooni omandanud isiku lisab kutsekogu juhatus saneerimisnõustajate nimekirja ja võtab kutsekogu liikmeks isiku avalduse alusel kümne päeva jooksul avalduse esitamisest.“

1. Muuta Koja põhikirja § 20 lg 3 ja sõnastada see järgmiselt:

„(3) Kui kohtutäituri ametivolitused või isiku kutsekogu liikmeks olek on peatatud, tasutakse liikmemaksu ameti- või kutsekogu kehtestatud ulatuses ja korras.“

1. Avaldada Kohtutäiturite ja Pankrotihaldurite Koja põhikirja muudatused Koja veebilehel.
2. Edastada Kohtutäiturite ja Pankrotihaldurite Koja põhikirja muudatus Justiits- ja Digiministeeriumile.
3. Otsus jõustub vastuvõtmise hetkest.

*/allkirjastatud digitaalselt/ /allkirjastatud digitaalselt/*

Aive Kolsar Maarja Roht

Ametikogu juhatuse esimees Kutsekogu juhatuse esimees

**Kohtutäiturite ja Pankrotihaldurite Koja põhikirja muutmise seletuskiri**

**1. Sissejuhatus**

1.1. Sisukokkuvõte

Põhikirja muutmise eelnõu on koostatud ühelt poolt selleks, et kõrvaldada põhikirjast sätted, mis ei ole kooskõlas 2022. aastal jõustunud muudatusega, et kutsekogu liikmeteks on pankrotihaldurite kõrval ka saneerimisnõustajad. Teiseks kavandatakse põhikirja muutmist selleks, et võimaldada kummalgi kogul tasustada enda esindajate töötamist Koja organi liikmena.

Käesolevas seletuskirjas on esitatud selgitused põhikirja muudatuste kohta.

1.2. Eelnõu ettevalmistaja

Põhikirja muudatused valmistas ette Kohtutäiturite ja Pankrotihaldurite Koja (edaspidi Koda) nõunik Jaan Lõõnik (jaan.loonik@kpkoda.ee).

1.3. Märkused

Põhikirja muutmise eelnõu esitati Justiits- ja Digiministeeriumile 9. jaanuaril 2025 kooskõlastamiseks vastavalt KTS § 68 lg-le 1. Justiits- ja Digiministeerium kooskõlastas põhikirja muutmise eelnõu ettepanekud märkusteta 3.03.2025.

**2. Muudatusettepanekud**

**2.1. Põhikirja § 6 lõiked 1-4 muudetakse ja sõnastatakse järgmiselt:**

„(1) Koja organisse, välja arvatud ametikogu ja kutsekogu, kuulumise eest ja seal kohustuste täitmise eest võib eelarves rahaliste vahendite olemasolu korral maksta tasu või kulude hüvitist.

(2) Ametikogu otsusega määratakse tasu ja kulude hüvitise suurus ja maksmise kord kohtutäiturist liikmele. Kutsekogu otsusega määratakse tasu ja kulude hüvitise suurus ja maksmise kord pankrotihaldurist kutsekogu liikmele. Otsuses võib ette näha hüvitise maksmise ka eksamikomisjoni audiitorist liikmele.

(3) Koja esimehele makstakse esimehe ülesannete täitmise eest tasu või kulude hüvitist koja eestseisuse määratud suuruses ja korras.

(4) Koja aseesimehele makstakse tasu või kulude hüvitist esimehe asendamise eest, kui esimees viibib ametikohustuste täitmisest eemal rohkem kui üks kuu. Tasu või kulude hüvitise suurus määratakse eestseisuse otsusega.“

**Seletus:**

Põhikirja muudatusega võimaldatakse maksta Koja organi liikmele hüvitise kõrval ka tasu. Kutsekogu juhatus esitab 2025. aasta märtsis toimuvale kutsekogule kinnitamiseks eelnõu kutsekogust Koja organite liikmetele ja asendusliikmetele tasu maksmiseks suurendamaks nende motiveeritust Koja organites aktiivseks kaasatöötamiseks. Kava kohaselt makstakse tasu töötamise eest Koja organis ja hüvitatakse vajadusel Koja organis töötamisega kaasnenud sõidu- ja majutuskulud. Kutsekogu otsuse eelnõu ettevalmistamisel töötas kutsekogu juhatus läbi kohalike omavalitsuste volikogude liikmetele rakendatavad analoogilise sisuga õigusaktid ning nende kohaselt makstakse volikogu liikmetele volikogu istungist osavõtu eest tasu, mitte hüvitist. Endiselt jääb kehtima põhimõte, et Koja esimehele ja aseesimehele tasu ja hüvitise maksmise otsustab Koja eestseisus ja muude organite liikmete ja asendusliikmete tasustamise ja kulude hüvitamise vastavalt ametikogu ja kutsekogu.

**2.2. Põhikirja § 11 muudetakse ja sõnastatakse järgmiselt:**

„(1) Kutsekogu liikmeks vastuvõtmiseks peab pankrotiseaduse § 57 lõikes 3 või saneerimisseaduse § 151 lõikes 4 nimetatud isik esitama kutsekogu juhatusele kirjaliku avalduse.

(2) Pankrotihalduri või saneerimisnõustaja eksami sooritanud ja kohtutäituri seaduse §-s 96 ettenähtud väljaõppe läbinud isik esitab kutsekogu juhatusele allkirjastatud taotluse pankrotihalduri või saneerimisnõustajana tegutsemise õiguse saamiseks. Taotlus esitatakse ühe aasta jooksul halduri eksami sooritamisest. Taotluses märgitakse kuupäev, millest alates soovitakse kutsekogu liikmeks vastuvõtmist.

(3) Kutsekogu liikmeks astumise avalduses või taotluses kinnitab isik, et ta vastab vastavalt kas pankrotihaldurile või saneerimisnõustajale seaduses esitatavatele nõuetele ja puuduvad tema kutsekogu liikmeks vastuvõtmist välistavad asjaolud.“

**Seletus:**

Põhikirja § 11 lõikeid täiendatakse nii, et pankrotihaldurite kõrval nimetatakse eraldi ära ka saneerimisnõustajad.

**2.3. Põhikirja § 12 lõiget 1 täiendatakse teise lausega ja see sõnastatakse järgmiselt:**

„Välisriigi kutsekvalifikatsiooni omandanud isiku lisab kutsekogu juhatus saneerimisnõustajate nimekirja ja võtab kutsekogu liikmeks isiku avalduse alusel kümne päeva jooksul avalduse esitamisest.“

**Seletus:**

Täiendus tehakse, et põhikirjas oleks eraldi esitatud ka SanS § 151 lõikes 7 sätestatud erisus isiku kutsekogu liikmeks võtmise tähtaja osas.

**2.4. Põhikirja § 20 lg 3 muudetakse ja sõnastatakse järgmiselt:**

„(3) Kui kohtutäituri ametivolitused või isiku kutsekogu liikmeks olek on peatatud, tasutakse liikmemaksu ameti- või kutsekogu kehtestatud ulatuses ja korras.“

**Seletus:**

Põhikirja redaktsioon viiakse vastavusse 2022. aastal jõustunud muudatusega, mille kohaselt on kutsekogu liikmeks pankrotihaldurite kõrval ka saneerimisnõustajad. Vähendatud määras maksab kutsekogu liige KTS § 74 lg 3 ja erakorralise kutsekogu 30.06.2022 otsuse nr 3 „Kutsekogu liikmemaksu suurus ja tasumise kord“ sätete kohaselt kutsekogu liikmemaksu vaid juhul, kui tema kutsekogu liikmeks olek on peatatud. Näiteks, kui kutsekogu liikmel on õigus tegutseda nii pankrotihalduri kui ka saneerimisnõustajana, siis maksab ta täies mahus liikmemaksu ka juhul, kui on peatatud tema õigus tegutseda vaid kas pankrotihalduri või saneerimisnõustajana.